በሴቶች መካከል ፉክክር ሳይሆን መተባበር እንደሚያስፈልግ ፕሬዚዳንቷ አሳሰቡ
የአፍሪካ ሴት መሪዎች ኔትወርክ የኢትዮጵያ ቻፕተር ተመሥርቷል በሴቶች መካከል ፉክክር ሳይሆን መተባበር እንደሚገባ ፕሬዚዳንት ሳህለወርቅ ዘውዴ አስገነዘቡ፡፡ የአፍሪካ ሴት መሪዎች ኔትወርክ የኢትዮጵያ ቻፕተር (አውሊን) መመሥረቱን አስመልክቶ ሰኞ ጥቅምት 10 ቀን 2012 ዓ.ም. የተዘጋጀውን መድረክ የከፈቱት ፕሬዚዳንት ሳህለወርቅ፣ ከራሳቸው ጀምሮ ሴት አመራሮች ፉክክርን ሳይሆን መተባበርን ሊያሰምሩበት እንደሚገባ ተናግረዋል፡፡ ‹‹እኛ አንፎካከርም ልንል እንችላለን፤›› ያሉት ፕሬዚዳንቷ፣ መተባበርን በድርጊት ማሳየት እንደሚገባ፣ በሴቶች መካከል ትብብር እንጂ ፉክክር እንደማያስፈልግና ለጋራ ጥቅም መቆም ተገቢ መሆኑን፣ ‹‹ይህን የምለው በአንዳንድ ቦታዎች ችግሩን ስላየሁት ነው፤›› ሲሉም ሴቶች በትብብር እንዲሠሩ ጥሪ አቅርበዋል፡፡ሴቶች ለብዙ ችግሮች ተጋላጭ መሆናቸውን በማስታወስ፣ ከዚህ ችግር ወጥተው ተጠቃሚ የሚሆኑት በትብብር መሥራት ሲችሉ መሆኑን አስምረውበታል፡፡ የአፍሪካ ሴት መሪዎች ኔትወርክ የኢትዮጵያ ቻፕተር መመሥረቱ፣ በአፍሪካ ብሎም በኢትዮጵያ የአፍሪካ ኅብረት እ.ኤ.አ. በ2063 ለማሳካት ያስቀመጠውን አጀንዳ ለማሳካት ዕድሉን እንደሚከፍትና በአፍሪካ ሴቶች ከወንዶች እኩል የኢኮኖሚ፣ የሀብት፣ የማኅበራዊና የፖለቲካዊ ተጠቃሚ እንዲሆኑ እንደሚያስችል አስረድተዋል፡፡ ወጣት ሴቶች ላይ መሥራትና ለወደፊት አመራር እንዲሆኑ ማዘጋጀት ላይ ትኩረት መስጠት እንደሚገባ ያስታወሱት ፕሬዚዳንት ሳህለወርቅ፣ በአፍሪካ የፆታ እኩልነት ወደኋላ መቅረቱንም ተናግረዋል፡፡ በአፍሪካ በገጠርም ሆነ በከተማ በሁሉም ዘርፍ በተለይ በቅጥር፣ በከፍተኛ ደረጃ ትምህርት፣ በሀብት ተጠቃሚ በመሆን፣ በገቢ ስብጥርና ውሳኔ በመስጠት ላይ የፆታ አለመመጣጠን ችግርን ለመቅረፍና የፆታ እኩልነትን ለማስፈን ሴቶችን የማብቃት ሥራ መጠናከር እንዳለበት አስገንዝበዋል፡፡ በሁሉም ዘርፎች የሴቶችን ንቁ ተሳትፎ ማረጋገጥና ሴቶች በተለያየ ዘርፍ እንዲሰማሩ አርዓያ መሆን እንደሚያስፈልግ አክለዋል፡፡ በኢትዮጵያ የተቋቋመውን አውሊን ቻፕተር በምሳሌነት መምራት እንደሚገባ፣ ኢትዮጵያ ውስጥ የዛሬ ዓመት ሴቶች ላይ የታየው ተዓምር በሁሉም መስክ መንፀባረቅ እንደሚኖርበትና በኢትዮጵያም ጠንካራ የሴቶች ድርጅት እንደሚያስፈልግ አስረድተዋል፡፡ የሴቶች፣ ሕፃናትና ወጣቶች ሚኒስትር ወ/ሮ ያለም ፀጋዬ በበኩላቸው፣ የሴቶችን ተሳትፎና ተጠቃሚነት በዘላቂነት ማስቀጠል አንገብጋቢ ቢሆንም ቀላል ሥራ አለመሆኑን፣ በዘርፉ በርካታ እንቅፋቶችና አድካሚ ውጣ ውረዶች መኖራቸውን፣ ሆኖም ሴቶች ወደ አመራር መምጣታቸው፣ ሴቶችና ወንዶች በአመራር ተመጣጣኝ እየሆኑ መምጣት፣ የኔትወርኩ መሥራችና አባል የሆኑት ፕሬዚዳንት ሳህለወርቅ ዘውዴና ሌሎች ሴት አመራሮች በብቃት እየመሩ መሆናቸውን እንደ መልካም አጋጣሚ መጠቀም ከተቻለ ታሪክ ሠርቶ ማለፍ የሚቻልበት መሆኑን ተናግረዋል፡፡ ‹‹በአመራር ላይ ያለን ሴቶች በኢትዮጵያ ውስጥ አንድም ሴት ሳትቀር ድምጿ እንዲሰማ ማስቻል ትልቁ ዓላማችን ነው፤›› ያሉት ወ/ሮ ያለም፣ ይህ ወጣት ሴቶችን ለተተኪ መሪነት ማዘጋጀት፣ በአመራር ላይ ያሉ ሴቶችን መደገፍ፣ የስኬታማ ሴቶች ታሪክ መመዝገብና እንዲታወቅ ማድረግና የኔትወርኩን አባላት ጨምሮ በጋራ መሥራትን ይጠይቃል ብለዋል፡፡ የአፍሪካ ሴት መሪዎች ኔትወርክ የኢትዮጵያ ቻፕተር ሴቶች ወደ አመራርነት እንዲመጡ፣ በአመራርነት ያሉ ሴቶች እንዲጠናከሩ፣ ትልቅ አቅም ይሆናል ተብሎ እንደሚታሰብ በሴቶች፣ ሕፃናትና ወጣቶች ሚኒስቴር የሴቶች ዘርፍ ሚኒስትር ዴኤታ ወ/ሮ ስመኝ ውቤ ተናግረዋል፡፡ ኔትወርኩ የተቋቋመው በአመራር ደረጃ ያሉ ሴቶች፣ ከግሉ ዘርፍ፣ መንግሥታዊ ካልሆኑ ድርጅቶች፣ ከአርቲስቶች፣ ከተባበሩት መንግሥታት ድርጅትና ከሌሎችም በኢትዮጵያ ውስጥ ካሉ አደረጃጀቶች ተውጣጥቶ ነው፡፡ ኔትወርኩ ከተቋቋመ ሁለት ዓመታት ያህል የቆየ ሲሆን፣ የኢትዮጵያን ቻፕተር ለማቋቋም ላለፉት አምስት ወራት ተሠርቷል፡፡ ከዩኤን ውሜን ጋር በመሆን የተደራጀው የኢትዮጵያ ቻፕተር 11 የኮሚቴ አባላት ያሉት ሲሆን፣ በበላይነት የሚያስተባብረው ደግሞ የሴቶች፣ ሕፃናትና ወጣቶች ሚኒስቴር ነው፡፡ የኔትወርኩ አባል በመሆን ሴቶች እርስ በርስ የልምድ ልውውጥ እንዲያደርጉ፣ አቅም እንዲገነቡ፣ ሥልጠና እንዲያገኙና ክፍተቶችን ለመሙላት እንዲደገፉ ያግዛልም ተብሏል፡፡ 